五言二十韻別方氏長孫女
作者：劉克莊
朝代：宋

paragraphs: 中年別作惡，大老何以堪。
我如安昌侯，愛女甚於男。
念汝明當發，一夕起再三。
絕憐汝父貧，練裳與蒿簪。
不量此藍縷，遣嫁彼槐潭。
古云婦難爲，采桑自餧蠶。
冰魚或冬笋，旦旦營旨甘。
亦有嗜江水，遠汲勞肩擔。
今汝一何幸，琴瑟和且湛。
虎符舅光寵，象服姑尊嚴。
亭傳盛供帳，吏士羅騑驂。
汝但謹內則，毋使婦德慙。
晨昏躬定省，富貴勿豢酣。
百行孝爲先，彤管垂美談。
汝當法淑人，倩當肖鐵庵。
汝翁雖在家，譬如住精藍。
不下趙州床，常共彌陀龕。
願汝福惠全，早叶維熊占。
它日來歸寧，伴我村北南。
龐老與靈照，安知非同參。